b'\n_START_ARTICLE_\nKra\xc5\xa1ki ov\xc4\x8dar\n_START_SECTION_\nZunanjost\n_START_PARAGRAPH_\nKra\xc5\xa1evci so srednje veliki mi\xc5\xa1i\xc4\x8dasti pastirski psi, z gosto in bujno \xc5\xbeelezno sivo dlako, dolgo okoli 10 centimetrov. Imajo prijazen in rahlo oto\xc5\xbeen pogled.\n_START_SECTION_\nIzvor\n_START_PARAGRAPH_\nOd kod so pri\xc5\xa1li predniki kra\xc5\xa1kih ov\xc4\x8darjev, ni povsem znano. Ena vodilnih teorij je, da so se kra\xc5\xa1evci razvili iz pasme canis molosus, ki naj bi se razvila iz Azijskih psov, ki so jih v Evropo pripeljali Grki. Iz pasme canis molosus naj bi se poleg kra\xc5\xa1evca razvil tudi \xc5\xa1arplaninec, gr\xc5\xa1ki pastirski pes in drugi._NEWLINE_Druga teorija pravi, da so predniki dana\xc5\xa1njih kra\xc5\xa1evcev pri\xc5\xa1li iz Apeninskega polotoka, \xc4\x8deprav v Italiji prevladuje teorija, da so njihovi pastirski psi pri\xc5\xa1li iz vzhoda._NEWLINE_Najmanj raziskana teorija pa pravi, da so prednike kra\xc5\xa1evcev prinesli Slovani izza Urala.\n_START_SECTION_\nZgodovina\n_START_PARAGRAPH_\n\xc5\xbde Janez Vajkard Valvasor je v knjigi Slava vojvodine Kranjske opisoval mo\xc4\x8dne in neustra\xc5\xa1ne pse, ki so jih gojili ob reki Pivki. Ta zapis je najbolj trden dokaz, da so kra\xc5\xa1evci \xc5\xbeiveli na na\xc5\xa1em ozemlju \xc5\xbee pred ve\xc4\x8d stoletji. Prvotno so kra\xc5\xa1evce imenovali istrski ov\xc4\x8darji, vendar je po prvi svetovni vojni Istra pripadla Italiji, zato so ga slovenski kinologi preimenovali v ilirski ov\xc4\x8dar. Po drugi svetovni vojni so ime ilirski ov\xc4\x8dar uporabljali za dve pasmi: \xc5\xa1arplaninca in kra\xc5\xa1evca. \xc4\x8ceprav sta si pasmi po zunanjosti podobni, zdaj obe priznavajo kot samostojno pasmo. Po drugi svetovni vojni so lahko slovenski kinologi na\xc5\xa1teli le 44 kra\xc5\xa1evcev. Dana\xc5\xa1njo pasmo so mednarodni kinologi priznali leta 1968 pod imenom kra\xc5\xa1evec.\n_START_SECTION_\nZna\xc4\x8daj\n_START_PARAGRAPH_\nKra\xc5\xa1ki ov\xc4\x8dar je po zna\xc4\x8daju pastirski in ne ov\xc4\x8darski pes, zato se zanje v Sloveniji od leta 2001 naprej uporablja ime kra\xc5\xa1evec, v mednarodni kinologiji pa je \xc5\xa1e vedno v uporabi ime kra\xc5\xa1ki ov\xc4\x8dar. Pastirski psi se od ov\xc4\x8darskih bistveno razlikujejo po tem, da je (bila) naloga ov\xc4\x8darskih psov zganjati vso \xc4\x8dredo skupaj, zato so \xc5\xbeivahni in ve\xc4\x8dinoma niso tako dobri \xc4\x8duvaji, medtem ko pastirski psi ve\xc4\x8dinoma \xc2\xbblenarijo\xc2\xab\xc2\xa0in so ves \xc4\x8das budni, pozorni in pripravljeni odreagirati na nevarnost \xc4\x8drede, kot so volkovi, potepu\xc5\xa1ki psi in dandanes, ko se uporablja kot dru\xc5\xbeinski pes, na tatove._NEWLINE_Kra\xc5\xa1ki ov\xc4\x8darji popolnoma ustrezajo kriterijem za pastirskega psa: do svoje dru\xc5\xbeine obna\xc5\xa1ajo dobrodu\xc5\xa1no, umirjeno in se nanjo zelo nave\xc5\xbeejo. Do tujcev se obna\xc5\xa1ajo nezaupljivo, vendar ko enkrat spoznajo krog rednih obiskovalcev in prijateljev, se bodo tudi do njih obna\xc5\xa1ali prijazno. Zato npr. le redko lajajo na po\xc5\xa1tarja, saj se ga navadijo. Kra\xc5\xa1evec ima zelo rad otroke. _NEWLINE_Je inteligenten pes, ki je moral, ko je \xc4\x8duval \xc4\x8drede, sam presoditi situacijo, zato je suveren pes, ki se \xc4\x8dloveku ne bo nikoli popolnoma podredil, vendar ga lahko z dosledno vzgojo nau\xc4\x8dimo poslu\xc5\xa1nosti.'